夢覺一首時將解安邑赴調
作者：趙鼎
朝代：宋

paragraphs: 明月入破窗，一室炯如曉。
幽人睡易驚，遙夜正寒悄。
自緣懷抱惡，安得夢寐好。
推枕惘不樂，念念墮空杳。
所思天一涯，忽忽令人老。
老境足悲傷，窮愁更縈繞。
嗟余竟奚爲，濫爲策名早。
漫浪戲一官，不覺成潦倒。
况此百日中，隨分接紛擾。
跧如轅下駒，孤甚沙洲鳥。
未妨公事多，但使癡兒了。
州縣定勞人，侏儒尚能飽。
毋作腐鼠嚇，要同牛驥皂。
更憐愛酒陶，未免空嚢趙。
去矣莫留行，峥嶸歲云杪。
三宿戀桑下，千載歸華表。
更堪無定居，驚飈轉蓬葆。
卧聞南飛鵲，悲鳴樹三遶。
念爾將安之，天闊風霜渺。
不如刷勁翮，去躡鴻鵠矯。